Tumpeng yaiku sega kang dhapuré kerucut kanthi warna-warna lauk pauk. Tumpeng dihidangaké ing tampah kang wujud nampan gedhé, bunder, saka anyaman pring. Tumpeng lumrahé dianggo ing upacara tradhisional. Tumpeng ing ritual Jawa ana warna-warna jinisé. Ana tumpeng sangga langit,Arga Dumilah, Tumpeng Megono lan Tumpeng Robyong. Tumpeng kebak ing simbol kang nggambaraké makna kauripan. Tumpeng robyong asring dianggo dadi sarana upacara Slametan (Tasyakuran). Tumpeng Robyong dadi simbol keslametan, kasuburan lan kasejahteraan. Tumpeng kang wujudé kaya Gunung nggambaraké kamakmuran kang langgeng. Banyu kang mili saka gunung bakal nguripi tuwuhan-tuwuhan. Tuwuhan kang dhapuré ribyong diarani semi utawa semen kang tegesé uri lan thukul ngrembaka.